गृह मंत्रालय
केन्द्रीय गृह एवं सहकारिता मंत्री श्री अमित शाह ने आज बेंगलुरू, कर्नाटक में भगवान बसवेश्वर जी एवं नादप्रभु केम्पेगौड़ा जी की मूर्तियों का अनावरण किया
आज एक ऐतिहासिक दिन है जब दो ऐसी महान विभूतियों की मूर्तियों का अनावरण हुआ है जिन्होंने ना सिर्फ कर्नाटक बल्कि पूरी दुनिया को भारत का संदेश पहुंचाने का काम किया है
बसवन्ना जी और केम्पेगौड़ा जी की ये प्रतिमाएं विधानसभा में चुनकर आने वालों को इन दोनों विभूतियों द्वारा दिए गए सामाजिक न्याय, लोकतंत्र और सुशासन और विकास का संदेश देती रहेंगी
भगवान बसवेश्वर जी की प्रतिमा पूरी दुनिया को संदेश देगी कि भारत लोकतंत्र की जननी है और भारत से ही लोकतंत्र शुरू हुआ है, बसवन्ना की मूर्ति यहां लगाने से सिर्फ विधानसभा ही नहीं बल्कि पूरे विश्व में लोकतंत्र में आस्था रखने वाले सभी लोगों का सम्मान हुआ है
केम्पेगौड़ा जी ने बेंगलुरू में सैकड़ों झीलों का निर्माण करके पूरे विश्व को पानी का महत्व समझाने का काम किया, आज के बेंगलुरू के वैश्विक स्वरूप की नींव केम्पेगौड़ा जी ने ही रखी थी
विकास वही कर सकते हैं जो विकास के लिए कटिबद्ध हैं, भ्रष्टाचार वही समाप्त कर सकते हैं जिनके मन में देश के लिए प्रेम है और देश को सुरक्षित वही कर सकते हैं जिनके मन में देश को सुरक्षित रखने की ललक है और मोदी जी ने अपनी दृढ़ इच्छाशक्ति से ये करके दिखाया है
केन्द्र में श्री नरेन्द्र मोदी जी और कर्नाटक में श्री बसवराज बोम्मई की डबल इंजन की सरकार के प्रयासों से कर्नाटक ने विकास की दिशा में पिछले 4 सालों में पीछे मुड़कर नहीं देखा है
पिछली सरकार ने टैक्स डिवैल्युएशन और ग्रांट-इन एड के हेड में 2009 से 2014 तक कर्नाटक को 94,000 करोड़ रूपए दिए, मोदी जी ने 2014 से 2019 के बीच केवल इन दो हेड के अंतर्गत ही कर्नाटक को 2,25,000 करोड़ रूपए दिए हैं, जो 140% अधिक है
कश्मीर हो, वामपंथी उग्रवाद-प्रभावित क्षेत्र हो, नॉर्थईस्ट हो या फिर सीमापार से होने वाले हमले हों, श्री नरेन्द्र मोदी जी ने सबको दृढ़ इच्छाशक्ति के साथ समाप्त करके देश की आंतरिक और बाह्य सुरक्षा को सुनिश्चित किया है
केन्द्रीय गृह एवं सहकारिता मंत्री श्री अमित शाह ने आज बेंगलुरू, कर्नाटक में राज्य विधानसभा के प्रांगण में भगवान बसवेश्वर जी एवं नादप्रभु केम्पेगौड़ा जी की मूर्तियों का अनावरण किया। इस अवसर पर कर्नाटक के मुख्यमंत्री श्री बसवराज बोम्मई सहित अनेक गणमान्य व्यक्ति उपस्थित थे।
अपने संबोधन में श्री अमित शाह ने कहा कि आज एक ऐतिहासिक दिन है जब राज्य विधानसभा के प्रांगण में दो ऐसी महान विभूतियों की मूर्तियों का अनावरण हुआ है जिन्होंने पूरी दुनिया में भारत और कर्नाटक का संदेश पहुंचाने का काम किया है। उन्होंने कहा कि ये दोनों प्रतिमाएं विधानसभा में चुनकर आने वालों को इन दोनों विभूतियों द्वारा दिए गए सामाजिक न्याय, लोकतंत्र और सुशासन और विकास का संदेश देती रहेंगी। श्री शाह ने कहा कि भगवान बसवेश्वर जी की यहां लगी ये प्रतिमा पूरी दुनिया को संदेश देगी कि भारत लोकतंत्र की जननी है और भारत से ही लोकतंत्र शुरू हुआ है। उन्होंने कहा कि 12वीं शताब्दी में समाज के निचले तबके से लेकर समाज के उच्चतम वर्ग के लोगों को एक ही मंच प्रदान करके समाज के सशक्तिकरण के लिए चर्चा करने का साहस उस वक्त जगतज्योति बसवन्ना के सिवा किसी और में नहीं था। बसवन्ना ने कई समाज सुधारों को पूरी दुनिया के सामने रखा और आज भी आदर्श जीवन को समझने के लिए बसवन्ना के वचनों के आधार पर ही जीना होगा। उन्होंने कहा कि बसवन्ना की मूर्ति यहां लगाने से सिर्फ विधानसभा ही नहीं बल्कि पूरे विश्व में लोकतंत्र में आस्था रखने वाले सभी लोगों का सम्मान हुआ है।
केन्द्रीय गृह एवं सहकारिता मंत्री ने कहा कि नादप्रभु केम्पेगौड़ा ने अपने विचारों से युगों तक के लिए नींव डालने का काम किया। उन्होंने कहा कि सम्राट अच्युतराय के समर्थन से केम्पेगौड़ा जी ने बेंगलुरू की मज़बूत नींव रखने का फैसला किया, इसे सरोवरों का शहर बनाया और यहां सैकड़ों झीलों का निर्माण करके पूरे विश्व को पानी का महत्व समझाने का काम किया। उन्होंने कहा कि आज के बेंगलुरू के वैश्विक स्वरूप की नींव केम्पेगौड़ा जी ने ही रखी थी। श्री शाह ने कहा कि आज कर्नाटक विधानसबा के सामने एक ओर जगतज्योति बसवन्ना और दूसरी ओर नादप्रभु केम्पेगौड़ा हमेशा विधानसभा में चेतना जगाए रखेगी।
श्री अमित शाह ने कहा कि आज नम्मा बेंगलुरू हब्बा समारोह का समापन भी हो रहा है और ये समारोह कई कलाकारों, लेखकों, संगीतकारों और संस्कृति के पुजारियों के लिए एक बड़ा सांस्कृतिक मंच बना है। उन्होंने कहा कि प्रधानमंत्री श्री नरेन्द्र मोदी जी के नेतृत्व में श्री बसवराज बोम्मई जी के प्रयासों से कर्नाटक ने विकास की दिशा में पिछले 4 सालों में पीछे मुड़कर नहीं देखा है। उन्होंने कहा कि आज 2.72 लाख करोड़ रूपए के निवेश के साथ कर्नाटक एफडीआई में पूरे भारत में पहले स्थान पर है। उन्होंने कहा कि बेंगलुरू में एक अरब डॉलर से अधिक संपत्ति वाले 39 स्टार्ट-अप हैं, भारत के स्पेस सेक्टर में कर्नाटक की हिस्सेदारी 25 प्रतिशत है, आज इनोवेशन इंडेक्स में भी कर्नाटक पहले स्थान पर है और देश में डिफेंस एयरक्राफ्ट निर्माण में हर 100 में से 75 एयरक्राफ्ट कर्नाटक में बनते हैं। श्री शाह ने कहा कि केन्द्र में श्री नरेन्द्र मोदी जी और कर्नाटक में श्री बसवराज बोम्मई की डबल इंजन की सरकार ने पिछले 4 सालों में कर्नाटक को बहुत आगे पहुंचा दिया है।
केन्द्रीय गृह एवं सहकारिता मंत्री ने कहा कि मोदी जी के नेतृत्व में डबल इंजिन की सरकार कर्नाटक को ना सिर्फ देश बल्कि दुनिया में बहुत आगे ले जाने का काम करेगी। उन्होंने कहा कि बेंगलुरू के विकास के लिए प्रधानमंत्री मोदी ने कई काम किए हैं और अब तक इस शहर के विकास के लिए 13 हज़ार करोड़ रूपए जारी कर चुके हैं। उन्होंने कहा कि 14 हज़ार करोड़ रूपए इंटर्नल सबअर्बन रेलवे के लिए मोदी सरकार ने दिए और 40 माह में इसे पूरा कर दिया। श्री शाह ने कहा कि लगभग 70 हज़ार करोड़ रूपए की लागत से हैदराबाद, मैसुरू और चेन्नई को बेंगलुरू से जोड़ने वाले राष्ट्रीय राजमार्गों के लिए मोदी सरकार ने दिए हैं। उन्होंने कहा कि पिछली सरकार ने टैक्स डिवैल्युएशन और ग्रांट-इन एड के हेड में 2009 से 2014 तक कर्नाटक को 94 हज़ार करोड़ रूपए दिए लेकिन मोदी जी ने 2014 से 2019 के बीच केवल इन दो हेड के अंतर्गत ही कर्नाटक को 2 लाख 25 हज़ार करोड़ रूपए दे दिए हैं, जो लगभग 140 प्रतिशत अधिक है।
श्री अमित शाह ने कहा कि विकास वही कर सकते हैं जो विकास के लिए कटिबद्ध हैं, भ्रष्टाचार वही समाप्त कर सकते हैं जिनके मन में देश के लिए प्रेम है और देश को सुरक्षित वही कर सकते हैं जिनके मन में देश को सुरक्षित रखने की ललक है। उन्होंने कहा चाहे कश्मीर हो, वामपंथी उग्रवाद-प्रभावित क्षेत्र हो, नॉर्थईस्ट हो या फिर सीमापार से होने वाले हमले हों, श्री नरेन्द्र मोदी जी ने सबको दृढ़ इच्छाशक्ति के साथ समाप्त करके देश की आंतरिक और बाह्य सुरक्षा को सुनिश्चित किया है।
केन्द्रीय गृह मंत्री ने कहा कि नरेन्द्र मोदी जी ने देश को समृद्धि के मार्ग पर ले जाने का काम किया है और 2025 में 5 ट्रिलियन डॉलर वाली अर्थव्यवस्था बनने के साथ ही हम दुनिया में आगे बढ़ेंगे और 2027 तक भारत दुनिया का तीसरा सबसे बड़ा अर्थतंत्र बन जाएगा। उन्होंने कहा कि कर्नाटक को आगे बढ़ाने के लिए झगड़ा करने वाली पार्टियां नहीं बल्कि नरेन्द्र मोदी जी के नेतृत्व में काम करने वाली एक अनुशासित देशभक्तों की टोली चाहिए।